To hundre kvinner ble arrestert i politiaksjonene denne dagen. Politivolden som fant sted på Black Friday ansees å ha kostet minst to suffragetter livet. Den ene kvinnen som døde var Mary Clarke, en yngre søster av Emmeline Pankhurst; hun hadde blitt hardt mishandlet av politiet på Black Friday, og ble arrestert for å ha kastet sten på rutene i Downing Street 10 (statsministerboligen) under en ny aksjon den 22. november. Hun satt én måned i fengsel, og døde av en hjerneblødning juledagen 1910, to dager etter at hun ble løslatt.